V. Veteška, podpredseda NR SR: (2004-09-09):
Teraz dávam slovo spoločnému spravodajcovi z výboru pre hospodárstvo, privatizáciu a podnikanie pánovi poslancovi Jirkovi Malchárkovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. J. Malchárek, poslanec: Ďakujem pekne, pán predsedajúci. Vážený pán minister, vážené dámy poslankyne, páni poslanci, Výbor Národnej rady Slovenskej republiky pre hospodárstvo, privatizáciu a podnikanie ako gestorský výbor k vládnemu návrhu zákona, ktorým sa mení a dopĺňa zákon č. 193/2001 Z. z. o podpore na zriadenie priemyselných parkov a o doplnení zákona Národnej rady č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení zákona č. 156/2003 Z. z., podávam Národnej rade Slovenskej republiky v zmysle zákona o rokovacom poriadku spoločnú správu výborov Národnej rady Slovenskej republiky v druhom čítaní. Národná rada Slovenskej republiky uznesením č. 1107 zo 6. júla 2004 pridelila vládny návrh zákona, ktorým sa mení a dopĺňa zákon č. 193/2001 o priemyselných parkoch a o doplnení zákona Národnej rady Slovenskej republiky č. 180/1995 o niektorých opatreniach na usporiadanie vlastníctva k pozemkom v znení neskorších predpisov, na prerokovanie v druhom čítaní vo výboroch do 27. augusta 2004 a v gestorskom výbore do 3. septembra, a to výborom: ústavnoprávnemu výboru, potom Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie, potom Výboru Národnej rady Slovenskej republiky pre pôdohospodárstvo. Ako gestorský výbor určila Národná rada výbor pre hospodárstvo, privatizáciu a podnikanie a prerokovaním schválila spoločné správy výborov. Iné výbory Národnej rady Slovenskej republiky návrh zákona neprerokovali. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona, a to v súlade s § 75 ods. 2 rokovacieho poriadku. Vládny návrh zákona, ktorým sa mení a dopĺňa zákon č. 193/2001 a zákon č. 180/1995, prerokovali výbory, ktorým bol pridelený, takto: Ústavnoprávny výbor Národnej rady prerokoval návrh zákona 25. augusta a neprijal platné uznesenie, pretože návrh uznesenia nezískal podporu potrebnej nadpolovičnej väčšiny prítomných poslancov. Výbor Národnej rady Slovenskej republiky pre financie, rozpočet a menu prerokoval návrh zákona 25. augusta a uznesením č. 414 odporučil Národnej rade návrh zákona schváliť s pozmeňujúcimi a doplňujúcimi návrhmi. Výbor Národnej rady Slovenskej republiky pre pôdohospodárstvo, privatizáciu a podnikanie návrh prerokoval 25. augusta a uznesením č. 394 odporučil Národnej rade Slovenskej republiky návrh zákona schváliť so zmenami a doplnkami. Výbor Národnej rady Slovenskej republiky pre pôdohospodárstvo prerokoval návrh 30. augusta 2004 a uznesením č. 218 odporučil Národnej rade návrh zákona takisto schváliť s pripomienkami. Z uznesení výborov Národnej rady Slovenskej republiky uvedených pod bodom III tejto správy vyplývajú tieto pozmeňujúce a doplňujúce návrhy, je ich spolu 17, s tým, že gestorský výbor Národnej rady Slovenskej republiky bude navrhovať, ak nedôjde v rozprave k zmene, o bodoch 1 až 10, 15 až 17 hlasovať spoločne a schváliť ich a o bodoch 11, 12, 13, 14 hlasovať spoločne s odporúčaním neschváliť. Gestorský výbor na základe stanovísk výborov, rokovacieho poriadku sa rozhodol, že odporúča Národnej rade Slovenskej republiky vládny návrh zákona schváliť a spoločná správa výborov Národnej rady Slovenskej republiky o výsledku prerokúvania vládneho návrhu zákona, ktorým sa menia zákony, o ktorých som hovoril pred chvíľou. Súčasne výbor poveril spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu zákona a poveril ho právomocami podľa § 79 ods. 5 rokovacieho poriadku. Pán predsedajúci, skončil som svoje úvodné slovo, prosím, aby ste otvorili k uvedenému bodu rozpravu. Ďakujem.